Mazurek, Milan, poslanec NR SR (2020-12-09):
Nevadí, ale aj tak by som mohol mať právo nebyť rušený pri prejave. Očividne aj vy, pán Šeliga, lebo tiež vás počujem z tej diaľky. Aby som pokračoval, to, čo je obsahom tohto návrhu zákona, keď už sme všetci v takej dobrej nálade, keď tu ideme obmedzovať práva ľudí, je šialené, je nechutné a je v rozpore so všetkými záujmami obyvateľov Slovenskej republiky, ktorí si prajú slobodu a prajú si zachovanie demokracie v Slovenskej republike. A som presvedčený o tom, že väčšina vládnych poslancov, ktorí možno ešte majú aspoň maličkú časť nejakého svedomia a nejakej cti, musí byť proti tomuto. Bohužiaľ, vidíme, že politické tričko v tomto pléne rozhoduje a že poslanci si tu schvaľujú hocčo, čo im jednoducho nejaký horný predseda klubu, teda predseda klubu, predseda výboru ukáže prstom hore-dole a podľa toho sa proste rozhodnú. Vy tu navrhujete to, pred čím sme varovali od začiatku, keď Igor Matovič prišiel s nápadom zaviesť núdzový stav. Navrhujete si, aby ste mohli núdzový stav predlžovať prakticky donekonečna. Donekonečna predlžovať núdzový stav vždy o 40 dní a stačí na to to, aby to odhlasovala Národná rada. Národná rada, v ktorej máte ústavnú väčšinu, a tým pádom si tento núdzový stav naozaj môžete v prípade absurdného konania, na ktoré sme Igora Mato... u Igora Matoviča zvyknutí, predlžovať, možno až do konca volebného obdobia. Podľa tohto zákonu vám nič nebráni s výhovorkou na nejakú pandémiu dokonca oddialiť voľby do Národnej rady. Toto je také zabetónovanie moci jednej garnitúry, že sa k tomuto môže nazerať možno nejaká Kuba alebo Severná Kórea. Možno sa zase budete smiať, budete si tvrdiť, že to nie je pravda, že tu len maľujem čerta na stenu, že to jednoducho nie je tak, ale presne takouto salámovou metódou vy postupujete vždy. Takto to bolo, keď ste povedali, že musíte zaviesť rúška na druhý stupeň základných škôl. Len na dva týždne, ľudia nebojte sa, ono to prejde. Po dvoch týždňoch to bude všetko v poriadku. My sme už vtedy jasne hovorili, že dva týždne to nebudú a že to tam už bude prakticky navždy. Hneď na to po dvoch týždňoch ste prišli s tým, že rúška musia ostať ďalej s tým, že to zavediete aj na prvom stupni základných škôl, lebo ste si otestovali ľudí, ktorí vám naleteli na to, že po dvoch týždňoch vláda prestane s týmto vynucovaním týchto nezmyselných opatrení a že nechá aspoň tie deti voľne dýchať. Hneď na to, po čom ste, hneď na to, ako ste zaviedli rúška aj na prvý stupeň ste prakticky zatvorili školy, potom ste prvý stupeň zase nechali fungovať, logiku to, samozrejme, nemalo žiadnu a potom prišiel Igor Matovič s tým, že všetky deti musia byť testované. A takto to ide krok za krokom, bod za bodom. A čoho sa dočkáme možno v budúcnosti? Toho, že všetky deti budú musieť byť zaočkované, ak budú chcieť ísť do školy? Čoho, akého ešte obmedzovania práv, obmedzovania ľudských, osobných, politických občiansky práv, sa tu ešte dočkáme. Predlžovať núdzový stav donekonečna je skrátka neprijateľné, neexistujú na to na Slovensku dôvody. Boli ste na to opakovane upozorňovaní a samé vaše testovanie, to plošné testovanie testami, o ktorých ste vy presvedčení, že sú dobré, o ktorých ste vy presviedčali slovenskú verejnosť, že za to stoja a že sú presné a že ukážu skutočný stav nakazenosti alebo pozitívnej nejakej, pozitívneho výskytu tohto vírusu v populácii, tak tieto testy ukázali, že tu žiadnu pandémiu nemáme, žiadnu pandémiu tu nemáme, nemôžeme hovoriť o pandémii, keď máte nejakú jednopercentnú, ešte menej nakazenosť alebo pozitivitu, lebo nevieme ani, čo to ten výsledok testu znamená, či ten človek je skutočne chorý, alebo nie je, v rámci celej populácie. A taktiež sa podľa môjho názoru a podľa pôvodnej definície pandémie od Svetovej zdravotníckej organizácie nemôžme vôbec baviť o pandémii, keď tu máme vírus, ktorý má smrtnosť 0,2 %. 0,2 %, to znamená o trochu viac ako bežná chrípka, ale hovoríte tu o pandémii. Ak je potom pandémia iba to, že sa vírus šíri do celého sveta, tak to máme prakticky nonstop po celý rok neustále konštantnú pandémiu chrípky. To je potom fakt a potom môžete na základe tohto návrhu zákona, kde si píšete, že vďaka pandémii ako zámienke môžete donekonečna opakovane, už prakticky navždy predlžovať núdzový stav vďaka aj obyčajnej chrípke, ktorej pandémiu tu mávame neustále, predlžovať núdzový stav a vládnuť ako diktátori. Všetci poslanci vládnej koalície, ktorí plánujete zahlasovať za tento návrh zákona, dnes máte možnosť historicky učiniť naozaj významný krok. Buď sa môžete stať tým istým, čo boli Hitlerovi poslanci v Ríšskom sneme, ktorí mu dali kompetencie na to, aby si mohol taktiež predlžovať núdzový stav a zobrať vládu do rúk sám ako jeden človek bez toho, aby sa musel riadiť nejakým snemom, alebo sa môžete stať odvážnymi člo... odvážnymi ľuďmi, ktorí sa postavia diktatúre, ktorí sa postavia tyranii a ktorí sa postavia zavádzaniu fašistickej totality na Slovensku, pretože o nič iné tu nejde. Neexistuje, znovu opakujem, jediný dôvod na to, aby bolo potrebné núdzový stav predlžovať. Aj my osobne v Ľudovej strane Naše Slovensko by sme boli možno ochotní diskutovať o zavedení núdzového stavu v niektorých nemocniciach, ktoré možno majú problémy, v niektorých to je možno ťažšie, v niektorých nie, ale plošný núdzový stav na celé územie Slovenskej republiky, ktorý už teraz bol podľa môjho názoru vytvorený, predĺžený v rozpore s Ústavou Slovenskej republiky, je skrátka neakceptovateľnou skutočnosťou a presne z tohto dôvodu ste si dnes museli schváliť novelu ústavy, aby Ústavný súd nemohol posudzovať súlad ústavných zákonov, prijímaných ústavných zákonov v parlamente s materiálnym jadrom ústavy, a dnes tu máme výsledok, prakticky okamžite nám táto vláda ukazuje, na čo potrebovala tento návrh zákona. Potrebovala ho na to, aby mohla ľuďom obmedzovať ľudské práva a ich slobody. A to ustanovenie, ktorý tento, ktoré tento ústavný zákon obsahuje, o tom, že vy môžete prakticky kohokoľvek z dôvodov, ktoré si vy sami určíte, obmedziť na nedotknuteľnosti jeho osoby a jeho súkromia tým, že ho nútene budete držať zavretého doma vďaka tomu, že si môžete donekonečna predlžovať núdzový stav, možno prakticky na celé roky, a že zároveň môžete akúkoľvek osobu na Slovensku, to píšete v tom návrhu zákona, evakuovať na určené miesto, je jednoducho strašidelné. Je to strašidelné, je to presne to isté, čo robili nacisti a komunisti v minulosti. Je to desivé, pretože, keď ste schvaľovali Mikasovi kompetencie, na ktoré v žiadnom prípade nemal nárok, a kde bolo napísané, že pri podozrení zo šírenia nejakej nákazlivej choroby, čo opätovne môže byť aj chrípka, môže tohto človeka obmedziť na slobode, tak sme tu bili na poplach a hovorili, že toto je taký zásah do ľudských práv, že to skrátka nie je možné. A teraz ste si to dali aj do zákona, aby ste mali istotu, aby ste si mohli istí, že proste nejaký Matovič alebo nejaká dokonca nevolená figúrka povie, ty ideš byť evakuovaný na nejaké miesto a my ťa tam budeme držať, dokedy neskončí núdzový stav. A keďže sme si v zákone schválili, že môže trvať naveky vekov, stačí, že nám to poslanci v parlamente odhlasujú, tak tam môžeš byť dokonca ako väzeň aj napriek tomu, že si nikomu nič neurobil, na celé mesiace, možno aj roky. Je to nepredstaviteľná vec. Človek by sa nad tým pousmial, povedal by si, že také niečo nemôže nastať, keby sme tu už nemali prípady, ako boli ľudia, ktorí boli zavretí tri týždne na ubytovni v Nitre bez toho, aby vedeli, čo majú urobiť, aby mohli ísť domov, kedy pôjdu domov. Bez toho, aby komukoľvek z nich čokoľvek bolo, aby mal nejaké príznaky, ale stále opakované testy ukázali nejakú pozitivitu jedného či dvoch a vy ste tam držali ľudí, v rozpore so zákonom, v rozpore s ústavou tri týždne. A keby sme politicky do toho neobuli a neinformovali o tom celú verejnosť, tak by ste tam tých ľudí držali možno ešte celé mesiace. A toto je presne ten problém, že my keď vidíme tieto príklady, keď vidíme tieto jasné úkazy z minulosti, kedy ste nemali problém pošliapať ľudské práva a slobody obyvateľov Slovenskej republiky bez akéhokoľvek dôvodu, ktorý by ste mohli označiť za adekvátny dôvod, tak vieme to, že takéto veci vám nebudú robiť problém ani v budúcnosti, a už dupľom nie po schválení tohto návrhu zákona. A na jeho schválenie potrebujete 90 hlasov, a preto, aj keď tu nie ste, koaliční poslanci, keď je vás tu len zopár, dá sa vás spočítať na prstoch dvoch rúk, vás chcem žiadať, poprosiť, aby ste sa zamysleli nad tým, či vám toto stojí za to. Aby ste sa zamysleli nad tým, či je vírus so smrtnosťou 0,2 % dostatočnou zámienkou na to, aby ste prijali takto desivý, fašistický návrh zákona, aby ste urobili z tejto vlády, ktorú si myslíte, že reprezentuje, ale ste len jeden z veľkého davu, ktorý nemá v skutočnosti žiadnu moc, ste tu len na to, aby ste stláčali gombíky, a moc má niekto úplne iný. A čo nie je po vôli Igora Matoviča, to sa tu nepresadí, všetci to dobre vieme. Dnes to povedal i Richard Sulík na tlačovke. On nesúhlasí s týmto lockdownom, on je proti, no ale, bohužiaľ, schváli to Mikas, je to zlé, ale takto to bude. Čo to je za vláda? Čo to je za vláda, kde úplné razantné, zásadné obmedzenie slobody ľudí cez najväčšie kresťanské sviatky je prijímané tak, že jeden z koaličných partnerov, no, s tým síce nesúhlasí, ale veď v parlamente jeho poslanci dali kompetenciu akémusi Mikasovi, tak môže obmedziť ľudí na slobode počas vianočných sviatkov. Je to nepredstaviteľné. A vy presne viete, že keď si neschválite tento návrh zákona a nepredĺžite si núdzový stav, tak nebudete môcť udržať ľudí doma cez Vianoce. A vy si ho predĺžiť potrebujete a dnes to máte otázne, pretože súčasný návrh zákona o bezpečnosti štátu neumožňuje túto kompetenciu predlžovať si ho donekonečna. A znovu sa potom vraciame k tomu, načo je toto celé dobré. Načo to potrebujete? Na to, aby ste bojovali s vírusom, alebo na to, aby ste si udržali politickú moc a zavreli povedzme celú opozíciu? Ja vôbec nemám žiaden problém s tým, keď zoberiete nejakého bývalého policajného prezidenta, ktorý je podozrivý z nejakého brania úplatkov. Sú mi úplne ukradnutí akíkoľvek zlodeji, úplatkári a prajem im, aby dostali čo najtvrdšie tresty, exemplárne tresty za to, čo na Slovensku porobili. Ale vy chcete kriminalizovať názory. Vy chcete kriminalizovať ľudí, ktorí majú možno na túto vec úplne iný pohľad. Nepočúvate odborníkov, ktorí hovoria iné veci. O všetko rozhoduje Igor Matovič. A keď vieme, že celý štát riadi jeden človek, človek, o ktorého psychickom zdraví existujú dôvodné podozrenia, dôvodné nejaké, nejaké riziká, a že tento človek tu má vládnuť a dostať do rúk takúto moc, akú mu dávate v tomto návrhu zákona, tak musíme ako opozícia biť na poplach. Toto je totižto historická chvíľa pre všetkých opozičných poslancov, ktorí chcú poukázať na to, že sa tu história opakuje, že sa tu opakuje rok 1933, aj keď sa vám to ťažko počúva, aj keď si poviete, že vy predsa nemôžete byť fašisti, veď vy máte slniečka, kvietočky všade, veď vy ste plní lásky, dobroty, ale robíte presne to isté, presne do bodky to isté, čo robili tí fašisti. Presne do bodky. A podľa tohto návrhu zákona, ak budete chcieť vytvoriť nejaké internovacie tábory, kde budete dávať tých tzv. evakuovaných ľudí, o ktorých píšete v tomto návrhu, tak to budete môcť zrealizovať. A kto určí, kto určí, na základe čoho budú títo ľudia internovaní alebo evakuovaní? No zase len vláda. Vláda, ktorá si sama vytvorí rámec, na základe ktorého bude konať. Vláda, ktorá má v parlamente 95 poslancov, a tým pádom môže povedať, že tam bude internovaný ktokoľvek. Ktokoľvek bude môcť byť úvodzovkách evakuovaný na určené miesto. Veď to vám nepripomína transport ľudí s nepohodlným politickým názorom alebo s nesprávnym pôvodom do koncentračných táborov? Akurát dneska to už nie je nepohodlný názor, ale je to nejaké údajné podozrenie zo šírenia nejakej nákazlivej choroby, nákazlivej choroby. Toto stačí. Deväť mesiacov alebo desať mesiacov, či koľko tu počúvame o tej pandémii, 1. vlna, 2. vlna, teraz čakáme 3. vlnu, 4. vlnu, 25. vlnu – a pandémia nie a nie skončiť. Podľa tohto návrhu zákona, podľa tohto neustáleho predlžovania núdzového stavu budete mať také kompetencie a také právomoci, že ľudia, ako som napríklad ja, a preto to tu hovorím, lebo sa ma to bytostne dotýka, mňa a mojej rodiny, mojich kolegov a každého jedného človeka, ktorý si nechce pichnúť nejakú novú neznámu vakcínu, ktorú len včera začali očkovať, v Británii už majú dva prípady anafylaktického šoku a museli tým ľuďom dávať adrenalín alebo čo. Začali to dávať zdravotníkom vakcínu, ktorá nie je dostatočne otestovaná, o ktorej sám výrobca neručí za jej bezpečnosť, a len preto, že si tú vakcínu nechceme dať, len preto, že ja napr. som presvedčený o tom, že možno, zdravý životný štýl, šport a moja imunita sa vysporiada s nejakou chorobou, len preto môžem sa stať občanom druhej kategórie a vy na to získate potrebné právomoci, pretože v núdzovom stave máte právo obmedzovať ľudské práva, obmedzovať ľudské slobody, a po tomto napr. človeka, ako som ja, ktorý nebude zaočkovaný, evakuovať mňa na nejaké určené miesto, ktoré si určíte vy sami. Toto je, toto je jednoducho neuveriteľné. Jasné, teraz sa z toho smejete, veď tak to bolo vždy, vždy sa diktátori smiali z toho, keď zavádzali totalitnú fašistickú moc. A ja chcem znovu, znovu bez ohľadu na to, ako sa ma budete snažiť vyrušovať, žiadať koaličných poslancov, aby sa zamysleli, či vám toto stojí za to. Či chcete, aby si vás história pamätala ako tých, ktorí v jeden deň dvakrát zmenili ústavu a prijali ešte aj nový ústavný zákon počas núdzového stavu, ako tých, ktorí úplne rozbili ústavný systém v štáte, prekopali celú jednoducho ústavnú mapu, ako tí, ktorí dali vláde právomoci podobné, ekvivalentné Hitlerovi z ’33. roku, či chcete, aby si vás história pamätala ako tých, ktorí ukončili, úplne finálne dali pečiatku za demokratickým zriadením v štáte a zaviedli tu fašistickú totalitu. Je to na vás. Dnes sa pravdepodobne o 17.00 hod. bude hlasovať v prvom čítaní o tomto návrhu ústavy, teda ústavného zákona, ktorý schvaľujete v skrátenom legislatívnom konaní, hneď po ňom návrh na novelu ústavy taktiež v skrátenom legislatívnom konaní v deň, keď ste si už odhlasovali jednu zmenu ústavy v skrátenom legislatívnom konaní počas núdzového stavu. Stále ste sa zaštiťovali tým, ako vy úžasne rešpektujete všetky medzinárodné inštitúcie, a práve tá spomínaná Benátska komisia vám povedala, že toto jednoducho nie je v spoločnosti, ktorá sa chce nazývať demokratickou, prijateľné, že máte hľadať iné cesty, že sa máte snažiť o celospoločenskú diskusiu, a netraumatizovať spoločnosť a neprijímať zákony tak, ako sa vám to hodí, ako to v danej chvíli potrebujete, ako to v tom konkrétnom momente cítite, ale vy o to nemáte záujem. Keď ide o vašu moc, keď ide o upieranie ľudských práv, keď ide o porušovanie slobôd obyvateľov Slovenskej republiky, vtedy nehľadíte na nikoho. Na žiadne medzinárodné inštitúcie, na žiadne autority spoza hraníc, na žiadne autority v rámci Slovenskej republiky, idete si skrátka svoje. Idete ako parný valec, dnes sme to videli pri tomto hlasovaní, neštítite sa ničoho, naozaj ničoho. A my sme z toho všetci veľmi smutní. A nemôžete povedať, že by opozícia alebo konkrétne Ľudová strana Naše Slovensko, ktorého poslaneckého klubu som členom, že by bola nejaká nekonštruktívna. V apríli, v apríli, kde sa hlasovali o prvých návrhoch, kde sa hlasovalo o prvých opatreniach v rámci krízy, pri ktorej sme ešte nevedeli, s čím máme dočinenia, sme vám podporovali takmer každý návrh. Dávali sme vám šancu, chceli sme vidieť, že či sa s tým vysporiadate, a neboli sme tí, ktorí od začiatku všetko kritizovali, povedali, nepodporíme to, lebo to alebo hento. Podporovali sme takmer každú jednu vec, s ktorou ste prišli, lebo sme verili, že to s obyvateľstvom Slovenska myslíte vážne, že na jednej strane sa chcete postaviť chorobe, ktorá vyzerala v tej dobe ako veľký problém, a na druhej strane chcete ochrániť práva a majetok obyvateľov Slovenskej republiky. Lenže ako plynuli mesiace, tak sa tá miska váh úplne otočila a my vidíme, že váš boj proti vírusu je len z malej časti skutočným bojom proti vírusu a z väčšej časti bojom proti obyvateľom Slovenskej republiky. Vidíme to na ľuďoch, ktorí sú tak zúfalí, že museli otvoriť reštaurácie, otvoriť fitnes centrá, lebo nemajú z čoho žiť, a vy chcete naďalej predlžovať núdzový stav. A čo vy im poviete na to? Ste vrahovia, ste anarchisti, zatvorte to, dostanete pokuty! A vy nechápete, prečo to tí ľudia urobili? Lebo nemajú z čoho žiť. Z môjho pohľadu každý jeden človek, ktorý zarába 4,5-tisíc alebo ešte viac v čistom mesačne a povie človeku, ktorý prišiel o všetko, ktorý už nemá z čoho žiť, ktorý sa bojí, že nedá svojim deťom pod vianočný stromček nejaké darčeky, lebo ich nemá za čo kúpiť, lebo mu vláda povedala, zavri svoju prevádzku, a ten človek, ktorý zarába 4,5-tisíc a viac tisíc mesačne, mu povie, zatvor to, lebo dostaneš pokutu, tak z môjho názoru by takýto človek, ktorý zarába tisíce a hovorí to tomu, ktorý nemá nič, mal akurát tak držať hubu, držať hubu, pretože ľahko sa kritizuje, keď mi tisíce eur cinknú každý mesiac na účet! No ale tí ľudia to nerobia preto, že vám chcú robiť naprieky, len preto, že chcú prežiť. Tak keď už chcete mať tieto lockdowny, s ktorými nesúhlasím, tak ich aspoň odškodnite, veď im aspoň dajte nádej, že budú mať z čoho žiť. Neporovnávajte sa s Rakúskom, Nemeckom a nehovorte o predlžovaní núdzového stavu v iných štátoch a opatreniach v iných štátoch, keď tieto štáty odškodňujú svojich podnikateľov, ktorým bránia v podnikaní. Tým, že vy im zaplatíte 50 % nájmu len za podmienky, že im majiteľ budovy zníži nejakú zľavu, a tým, že im dáte príspevok na zamestnancov, ktorým musia doplácať taktiež oni, nevyriešite nič, lebo ten majiteľ prevádzky má stále náklady. Zvyšok nájmu, elektrika, voda, proste energie, jednoducho tých nákladov je obrovské množstvo a on reálne nemá z čoho žiť. Každý mesiac za mesiacom ide do väčšej a väčšej straty a od štátu nedostáva nič na to, aby ho vykompenzoval. V Rakúsku alebo v Nemecku to je 80 % tržieb z minulého roka, tu je to smiešny príspevok. A práve preto bijeme do tejto novely, práve preto bojujeme proti tomuto zákonu a znovu vás chcem vyzvať, ak chcete, aby si vás história pamätala rovnako ako tých, ktorí v ríšskom sneme dali Hitlerovi úplne právomoci, hlasujte za. Ak chcete, aby ste sa postavili k zavádzaniu fašistickej totalite, máte jedinečnú možnosť. Stačí šesť koaličných poslancov, ktorí za toto nezahlasujú, a môže byť Slovensko od Matovičovej tyranie uchránené.